ธปท. เผยภาวะเศรษฐกิจเดือน ก.ค.58 ยังอ่อนแอ
ธปท. แถลงภาวะศก. เดือน ก.ค.58 ยังอ่อนแอ เผยการส่งออกสินค้ายังซบเซา 
31 ส.ค. 2558

ธนาคารแห่งประเทศไทย (ธปท.) แถลงภาวะเศรษฐกิจเดือน ก.ค.58 ว่า กิจกรรมทางเศรษฐกิจโดยรวมยังอ่อนแอ โดยมีเพียงภาคการท่องเที่ยว และการใช้จ่ายภาครัฐที่ขยายตัวต่อเนื่อง ขณะที่การส่งออกสินค้าโดยรวมยังคงซบเซาจากความต้องการสินค้าประเทศคู่ค้าที่ชะลอตัว
ส่วนการบริโภคภาคเอกชนลดลงสอดคล้องกับรายได้ที่ยังไม่ดีและความเชื่อมั่นของผู้บริโภคที่ต่ำลง อุปสงค์อ่อนแอทั้งในและต่างประเทศกระทบความเชื่อมั่นของธุรกิจและส่งผลให้การผลิตภาคอุตสาหกรรมและการลงทุนภาคเอกชนอยู่ในระดับต่ำ
ด้านเสถียรภาพเศรษฐกิจ อัตราเงินเฟ้อทั่วไปยังคงติดลบตามราคาน้ำมันในตลาดโลกที่อยู่ในระดับต่ำ ส่วนอัตราการว่างงานทรงตัวจากเดือนก่อน โดยมีแรงงานภาคเกษตรย้ายออกไปทำงานนอกภาคเกษตรอย่างต่อเนื่อง ด้านดุลบัญชีเดินสะพัดเกินดุลตามการนำเข้าที่ลดลง